b'\n_START_ARTICLE_\nGrejsdalsl\xc3\xb8bet\n_START_PARAGRAPH_\nGrejsdalsl\xc3\xb8bet er et motionscykell\xc3\xb8b i Vejle, som siden 1989 er blevet k\xc3\xb8rt hvert \xc3\xa5r i maj. Deltagerantallet har gennem \xc3\xa5rene v\xc3\xa6ret konstant stigende. I 2013-udgaven var der s\xc3\xa5ledes ca. 4200 tilmeldte. Af hensyn til den praktiske afvikling af begivenheden, der siden 2012 ogs\xc3\xa5 har inkluderet en enkeltstart, er der sat en maksimumsgr\xc3\xa6nse p\xc3\xa5 4500 deltagere._NEWLINE_Motionsl\xc3\xb8bet arrangeres af Vejle Cykelmotion, og man kan v\xc3\xa6lge mellem fem forskellige ruter: 40 km, 70 km, 130 km, 170 km og 200 km. Den l\xc3\xa6ngste rute f\xc3\xb8rer rytter over 23 kategoriserede bakker. Heriblandt: Askebjerg, Munkebjerg, Kiddesvej og Gl. Kongevej._NEWLINE_L\xc3\xb8bet starter ved DGI-huset i Vejle, hvor deltagerne ogs\xc3\xa5 k\xc3\xb8rer i m\xc3\xa5l. Undtagelsen er p\xc3\xa5 200 km-ruten, hvor m\xc3\xa5lstregen siden 2009 har v\xc3\xa6ret placeret p\xc3\xa5 Chr. Winthersvej. Umiddelbart inden rytterne n\xc3\xa5r denne, skal de op ad Gl. Kongevej, som er den sidste af de 23 kategorisede bakker. P\xc3\xa5 grund af denne bakkes placering og stejlhed betegnes den af mange motionister som den sv\xc3\xa6reste stigning i et dansk motionsl\xc3\xb8b. Gl. Kongevej er 300 meter lang og stiger med 14,8% i gennemsnit. Dertil kommer, at terr\xc3\xa6net stiger b\xc3\xa5de f\xc3\xb8r og efter Gl. Kongevej. Den maksimale stigningsprocent er godt 19%.'